23. juni 2020

**Nybagt HTX-student**

**drømmer om at læse medicin**

**De sidste eksamener blev overstået og de første studenter på Tradium HTX kunne derfor tirsdag påføre sig deres huer og hejse flaget foran skolen.**

Tirsdag dannede Tradium HTX rammerne om de såkaldte hueceremonier. Her fik eleverne i 3.g. deres studenterhuer, efter at deres sidste eksamener var overstået. En af eleverne er Mads Victor Nielsen, som var blandt de 4 første studenter, der traditionen tro kunne hejse skolens flag efter den sidste eksamen.

-Jeg har lige været til eksamen i molekylær teknologi og det gik meget tilfredsstillende, forklarer han smilende. Mads valgte oprindeligt HTX fordi han gerne vil være læge. Men da han skulle vælge studieretning, så var det i ligeså høj grad interessen for de specifikke fag, der vandt ham over.

-Jeg har altid haft en drøm om at blive læge. Men da jeg skulle vælge ungdomsuddannelse, så kiggede jeg også på hvad jeg skulle lave de næste 3 år. Så jeg valgte Innovation og Design linjen, hvor jeg stadig kunne få de adgangsgivende fag til eksempelvis medicinstudiet, men også stadig have andet end laboratoriefag. Derudover har jeg fået en masse ny viden om teknologi og design, som jeg kan tage med videre, fortæller Mads.

**En speciel følelse**

-Det føles fantastisk ikke at skulle tænke på skole og eksamener mere. Men det er også en lidt speciel følelse, det her med at man ikke skal komme her mere, forklarer Mads, der især husker en specifik studietur, som et af højdepunkterne på uddannelsen.

-Det jeg husker bedst, må være vores studietur til Barcelona i 2.g. Vi oplevede en hel masse sammen og havde da også nogle gode byture, fortæller Mads, der også føler at fordelen ved at gå på Tradium HTX er, at fordi det er en mindre skole, så kommer man også hinanden mere ved.

-Man snakker på kryds og tværs af klasser og årgange til gymnasiefesterne og fredagscafeerne, forklarer Mads.

**Vil opleve verden – og så læse medicin**

Drømmen om at blive læge hænger stadig ved hos Mads, som dog først vil ud at opleve noget nyt, inden det endelige studievalg skal tages.

-Jeg skal ud og tjene nogle penge og så vil jeg gerne ud at opleve verden. Derefter tænker jeg stadig jeg vil læse medicin, men har faktisk også overvejet arkitektur eller jura. Men jeg sigter helt klart mod at læse medicin, forklarer Mads, der synes corona-nedlukningen har været en hård omgang at komme igennem.

-Nedlukningen i foråret skabte lidt en omvæltning. Man skulle stramme op i sig selv og sørge for at kunne tage sig sammen. Men vi er kommet godt i mål og det er jo det vigtigste, afslutter Mads.

**Kontakt**

Mads Pedersen

Rektor

mp@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger ca. 450 medarbejdere og underviser ca. 2.750 årselever på seks adresser i Randers og Pederstrup. Tradium har en vision om at være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på tradium.dk